**Seletuskiri Mulgi Vallavolikogu 17.12.2019 määruse eelnõule „Munitsipaalomandis olevatele eluruumidele üüri piirmäärade kehtestamine“ juurde**

Sissejuhatus

Elamuseaduse § 371  lõike 1 alusel on volikogul õigus kehtestada oma haldusterritooriumil asuvatele munitsipaalomandis olevatele eluruumidele üüri piirmäärad. Kohaliku omavalitsuse volikogu muudab üüri piirmäärasid üks kord 12 kuu jooksul, kui üüri mõjutavad hinnad on viimasest piirmäärade kehtestamisest arvates muutunud.

Eelnõu sisu

Mulgi vallas kehtib käesoleval ajal kolm õigusakti - Halliste Vallavolikogu 30.01.2014 määrus nr 2 „Munitsipaalomandis olevate ruumide üüri piirmäärade kehtestamine“. Karksi Vallavolikogu 16.06.2010 määrus nr 14 „Üüri piirmäärade kehtestamine“ ja .Mõisaküla Linnavolikogu 20.12.2012 määrus nr 33 „Munitsipaalomandis olevate ruumide üüri piirmäärade kehtestamine“. Abja Vallavolikogu ei ole üüri piirmäärasid kehtestanud.

**Määrusega kehtestatakse Mulgi valla haldusterritooriumil asuvate munitsipaalomandis olevate eluruumide üüri piirmäärad (miinimum ja maksimum).** Lisaks üüri maksmisele peab üürnik kandma muid üüritud asjaga seotud kulusid (kõrvalkulud). Kõrval kuludeks on tasu üürileandja või kolmanda isiku teenuse ja tegude eest, mis on seotud asja kasutamisega (tasu vee ja kanalisatsiooni, kütte ja prügiveo eest ning muude kommunaalteenuste eest jms).

Määruse mõjud

Määruse vastuvõtmisel laekub Mulgi valla eelarvesse üürnike poolt makstav üüri tasu. Arvestades eluasemeteenuse vajajate sihtrühma peab üürihind olema mõistlik ja jõukohane teenuse vajajale.

Määruse jõustumine

Vallavalitsus teeb ettepaneku jõustada määrus 1. jaanuaril 2020.

Eelnõu esitaja

Mulgi Vallavalitsus

Eelnõu koostaja

Arvi Meidla

Abivallavanem/valdkonnajuht